**Markus Nenonen** (s. 29. lokakuuta 1992 Jämsänkoski) on suomalainen jääkiekkoilija. Hän on pelipaikaltaan oikea laitahyökkääjä. Nenosen suurimpiin vahvuuksiin kuuluu rannelaukaus, jota on luonnehdittu yhdeksi kovimmista SM-liigassa. Hän käyttää sitä usein ja hän on myös hyvä suojaamaan kiekkoa. Nenonen on tehnyt miesten peleissä uransa aikana enemmän maaleja kuin syöttöpisteitä.

Ura
---

### Seuraura

Nenonen on Jämsän Kiekko-Susien kasvatti. Hän pelasi juniorina sittemmin Jyväskylässä, ensin Diskoksessa, josta Nenonen siirtyi JYPin A-nuoriin kesken kauden 2010–2011. Hän voitti kauden päätteeksi A-nuorten Suomen-mestaruuden. Kaudella 2011–2012 Nenonen oli 22 osumallaan JYPin A-nuorten toiseksi paras maalintekijä Jussi Viitasen jälkeen. Hän jakoi A-nuorten SM-liigan maalipörssin kahdeksannen sijan Bluesin Mika Mörskyn kanssa. Nenonen debytoi samalla kaudella myös miesten peleissä; hän pelasi ison osan kaudestaan Mestistä JYP-Akatemiassa, jossa Nenonen teki 22 runkosarjaottelussa tehot 7+4=11.

Kaudeksi 2012–2013 Nenonen teki vuoden mittaisen Mestis-sopimuksen JYP-Akatemian kanssa. Hän pelasi JYPin SM-liigajoukkueessa yhden harjoitusottelun European Trophy -turnauksessa, mutta SM-liigadebyyttinsä Nenonen teki 7. joulukuuta 2012 Saimaan Palloa vastaan. Hänet merkittiin JYPin kolmosketjun vasempaan laitaan Miika Lahden ja Antti Jaatisen viereen. Nennonen sai ottelussa jääaikaa 3.42 minuuttia. Hän teki liigauransa avausmaalin kolmannessa SM-liigaottelussaan 26. tammikuuta 2013 Turun Palloseuraa vastaan. Nenonen palkittiin ottelun *Ilta-Sanomien* yhden tähden tähtipelaajana. Hän pelasi JYP-Akatemiassa mukiinmenevää kautta, mutta nousi SM-liigassa yhdeksi JYPin komeetoista saatuaan näytönpaikan. Nenonen vakiinnutti loppukaudella joukkueessa paikkansa ja hän teki kaikkiaan 18 runkosarjaottelussa tehot 5+3=8 sekä kymmenessä playoff-ottelussa kaksi maalia. Nenonen teki molemmat playoff-maalinsa liigauransa ensimmäisessä playoff-ottelussaan 20. maaliskuuta 2013 Hämeenlinnan Pallokerhoa vastaan. Hänet palkittiin ottelun *Ilta-Sanomien* kolmen tähden tähtipelaajana. Nenonen voitti kauden päätteeksi SM-pronssia. Helmikuussa 2013 hän teki 2+1-vuotisen jatkosopimuksen JYPin kanssa.

Varsinaisella SM-liigan tulokaskaudellaan 2013–2014 Nenonen teki 59 runkosarjaottelussa tehot 14+5=19 sekä seitsemässä playoff-ottelussa yhden syöttöpisteen. Hän voitti SM-liigan tulokkaiden maalipörssin ja jakoi tulokkaiden pistepörssin voiton Jokereiden Henrik Koiviston ja Lukon Joni Nikon kanssa. Nenonen voitti JYPissä myös European Trophyn mestaruuden. Hän teki 23. joulukuuta 2013 Saksan Berliinissä pelatussa finaaliottelussa JYPin mestaruuden ratkaisseen 2–1-voittomaalin ruotsalaista Färjestad BK:ta vastaan. Nenonen palkittiin ottelun parhaana pelaajana. Marraskuussa 2014 JYP käytti hänen sopimuksessaan olleen option ja teki vuoden mittaisen jatkosopimuksen Nenosen kanssa.

Kaudella 2014–2015 Nenoselta odotettiin lopullista läpimurtoa SM-liigassa, mutta hän jäi kuitenkin välillä kokoonpanon ulkopuolella ja pelasi paljon myös JYP-Akatemiassa. Nenonen voitti kauden päätteeksi SM-pronssia. Kaudella 2015–2016 hän oli JYPin paras maalintekijä ja neljänneksi paras pistemies tehoilla 18+8=26.

Nenonen siirtyi kaudeksi 2016–2017 Nenonen siirtyi kaksivuotisella sopimuksella Vaasan Sportiin. Hän oli tehoilla 13+6=19 joukkueen toiseksi paras maalintekijä Ville Viitaluoman kanssa sekä sijoittui sisäisessä pistepörssissä neljänneksi. Nenonen pelasi kuitenkin vain 37 runkosarjaottelua tammikuussa 2017 tulleen loukkaantumisen vuoksi, mikä piti hänet sivussa noin kuukauden ajan. Kaudella 2017–2018 Nenonen johti tehoilla 17+13=30 Sportin sisäistä pistepörssiä ja oli joukkueen sisäisen maalipörssin jaetulla kärkisijalla Olavi Vauhkosen kanssa, kunnes helmikuussa 2018 hän siirtyi loppukauden sopimuksella Tapparaan Sportin ollessa sarjataulukossa viimeisenä. Taustalla oli myös Tapparan tarve paikata loukkaantumisia ja olympialaisiin lähteneen Jukka Peltolan jättämää aukkoa. Joukkueen runkopelaajien kuntouduttua Nenonen jäi Tapparassa lopulta pieneen rooliin ja häntä kierrätettiin paljon kokoonpanon ulkopuolella. Nenonen voitti kauden päätteeksi SM-hopeaa.

Kaudeksi 2018–2019 Nenonen siirtyi kaksivuotisella sopimuksella Hämeenlinnan Pallokerhoon. Hän teki runkosarjassa tehot 16+15=31 ollen joukkueen sisäisessä maalipörssissä kolmas ja pistepörssissä kahdeksas. Nenosen finaalisarjan kahdesta maalista molemmat jäivät HPK:n voittomaaleiksi. Seitsemännessä finaaliottelussa 4. toukokuuta 2019 Oulun Kärppiä vastaan hän teki Suomen-mestaruuden HPK:lle ratkaisseen 1–2-voittomaalin ylivoimalla ensimmäisessä jatkoerässä ajassa 75.24. Sakari Palsola valitsi Nenosen ottelun Alumnien tähtien ykköstähdeksi.

Nenonen nimettiin kaudeksi 2019–2020 HPK:n varakapteeniksi. Marraskuussa 2019 hän teki seuran kanssa vuoden mittaisen jatkosopimuksen. Nenonen sivusi SM-liigan yhden kauden piste-ennätystään tehoilla 16+17=33, joilla hän oli HPK:n kolmanneksi paras maalintekijä ja neljänneksi paras pistemies. Mestarien liigassa Nenonen oli tehoilla 4+1=5 joukkueen paras maalintekijä ja hän jakoi sisäisen pistepörssin voiton Jere Innalan kanssa. Nenonen voitti myös HPK:n sisäisen tehotilaston lukemalla +4.

Kaudeksi 2020–2021 Nenonen nimettiin HPK:n kapteeniksi. Joulukuussa 2020 hän teki seuran kanssa vuoden mittaisen jatkosopimuksen. Marraskuussa 2021 Nenonen teki HPK:n kanssa kaksivuotisen jatkosopimuksen. Kaudella 2021–2022 hän oli tehoilla 17+11=28 joukkueen toiseksi paras maalintekijä ja kolmanneksi paras pistemies.

Kaudeksi 2022–2023 Nenonen nimettiin HPK:n varakapteeniksi, kun joukkueen uudeksi kapteeniksi nimettiin seuraan palannut Juuso Hietanen. Hän oli tehoilla 16+15=31 HPK:n toiseksi paras pistemies Michael Jolyn jälkeen. Nenonen teki liigauransa ensimmäisen kypärätempun 23. maaliskuuta 2022 vieraissa KooKoota vastaan, kun HPK voitti ottelun lukemin 4–5. Hänen toinen osumansa syntyi ylivoimalla ja kolmas jäi joukkueen voittomaaliksi. Nenonen sai ottelussa myös kakkossyöttöpisteen Aleksi Mustosen tekemään maaliin. Pekka Henttonen valitsi hänet ottelun Alumnien tähtien ykköstähdeksi.

Tammikuussa 2024 Nenosen sopimus purettiin yhteisymmärryksessä ja hän siirtyi Ruotsin SHL:ssä pelaavaan IK Oskarshamniin.

### Maajoukkueura

Nenonen on pelannut Suomen A-maajoukkueessa kymmenen ottelua tehopistein 1+1=2. Hän teki A-maajoukkuedebyyttinsä Channel One Cupin 16. toukokuuta 2021 Prahan O2 Arenassa pelatussa avausottelussa Tšekkiä vastaan. Nenonen merkittiin Suomen nelosketjun vasempaan laitaan toisen debytantin, Juuso Pärssisen sekä Markus Nurmen viereen. Ensimmäisen A-maajoukkuemaalinsa hän teki seuraavassa ottelussa 19. joulukuuta 2021 Moskovan TsSKA Arenalla Kanadaa vastaan, kun Nenonen viimeisteli Suomelle 4–1-loppulukemat vastustajan tyhjään maaliin. Hän putosi viimeisten joukossa vuoden 2022 MM-joukkueesta.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2010–2011 | Diskos | A-I-div. Q | 7 | 4 | 1 | 5 | 4 | – | – | – | – | – |
|  | JYP | A-SM | 33 | 6 | 4 | 10 | 18 | 11 | 2 | 1 | 3 | 2 |
| 2011–2012 | JYP | A-SM | 34 | 22 | 11 | 33 | 10 | 3 | 1 | 0 | 1 | 0 |
|  | JYP-Akatemia | Mestis | 22 | 7 | 4 | 11 | 4 | – | – | – | – | – |
| 2012–2013 | JYP | A-SM | 14 | 7 | 5 | 12 | 6 | 1 | 0 | 1 | 1 | 0 |
|  | JYP | SM-liiga | 18 | 5 | 3 | 8 | 0 | 10 | 2 | 0 | 2 | 2 |
|  | JYP-Akatemia | Mestis | 19 | 4 | 4 | 8 | 4 | – | – | – | – | – |
| 2013–2014 | JYP | SM-liiga | 59 | 14 | 5 | 19 | 28 | 7 | 0 | 1 | 1 | 0 |
| 2014–2015 | JYP | SM-liiga | 40 | 7 | 5 | 12 | 8 | 8 | 1 | 1 | 2 | 0 |
|  | JYP-Akatemia | Mestis | 17 | 11 | 2 | 13 | 6 | – | – | – | – | – |
| 2015–2016 | JYP | SM-liiga | 58 | 18 | 8 | 26 | 14 | 13 | 4 | 2 | 6 | 2 |
|  | JYP-Akatemia | Mestis | 3 | 5 | 2 | 7 | 0 | – | – | – | – | – |
| 2016–2017 | Sport | SM-liiga | 37 | 13 | 6 | 19 | 10 | – | – | – | – | – |
| 2017–2018 | Sport | SM-liiga | 47 | 17 | 13 | 30 | 4 | – | – | – | – | – |
|  | Tappara | SM-liiga | 7 | 1 | 2 | 3 | 0 | 6 | 0 | 0 | 0 | 2 |
| 2018–2019 | HPK | SM-liiga | 52 | 16 | 15 | 31 | 2 | 18 | 4 | 5 | 9 | 10 | Kanada-malja |
| 2019–2020 | HPK | SM-liiga | 50 | 16 | 17 | 33 | 14 | – | – | – | – | – |
| 2020–2021 | HPK **(C)** | SM-liiga | 57 | 12 | 12 | 24 | 28 | – | – | – | – | – |
| 2021–2022 | HPK **(C)** | SM-liiga | 55 | 17 | 11 | 28 | 31 | 2 | 0 | 0 | 0 | 2 |
| 2022–2023 | HPK **(A)** | SM-liiga | 48 | 16 | 15 | 31 | 24 | – | – | – | – | – |
| 2023–2024 | HPK **(A)** | SM-liiga | 42 | 7 | 12 | 19 | 18 | – | – | – | – | – |
|  | IK Oskarshamn | SHL | 14 | 2 | 1 | 3 | 6 | – | – | – | – | – |
| 12 kautta | yhteensä | SM-liiga | 570 | 159 | 124 | 283 | 181 | 64 | 11 | 9 | 20 | 18 |
| 4 kautta | yhteensä | Mestis | 61 | 27 | 12 | 39 | 14 | – | – | – | – | – |

Lähteet
-------

* Markus Nenonen The Internet Hockey Databasessa (englanniksi)
* Markus Nenonen Eurohockey-sivustolla (englanniksi)
* Markus Nenonen *Elite Prospects*. Everysport Media Group AB.  (englanniksi)

### Viitteet

1. 1 2  Suopuro, Micke: JYP-pakan vaatimaton jokerikortti – "Yritän vain laukoa paljon" *Jatkoaika.com*.  16.2.2013. Jatkoaika r.y. Viitattu 11.6.2013.
2. ↑  Pennanen, Aki: SM-liigan kausiennakko osa 1 – Mitkä joukkueet jäävät pudotuspelien ulkopuolelle ?? *geemediasports.com*. Geemedia. Viitattu 14.5.2019.
3. ↑  Tilastot *liiga.fi*. Jääkiekon SM-liiga Oy. Viitattu 21.11.2014.
4. ↑  Markus Nenonen *Jatkoaika.com*. Jatkoaika r.y. Viitattu 4.2.2018.
5. 1 2 3 4 5 6 7 8  Markus Nenonen *Elite Prospects*. Everysport Media Group AB.  (englanniksi)
6. ↑  Elite Prospects - JYP U20 *eliteprospects.com*. Everysport Media Group AB. Viitattu 14.5.2019. (englanniksi)
7. ↑  Elite Prospects - U20 SM-liiga Stats 2011-2012 *eliteprospects.com*. Everysport Media Group AB. Viitattu 12.8.2020. (englanniksi)
8. ↑  JYP-Akatemialla selvät sävelet tulevalle kaudelle *Jatkoaika.com*.  31.5.2012. Jatkoaika r.y. Viitattu 2.1.2013.
9. ↑  Heikkilä, Tuomas: JYPin kokoonpanossa kaksi uutta kasvoa - Kaatuuko SaiPa? *ksml.fi*.  7.12.2012. Keski-Suomen Media Oy. Viitattu 22.12.2020.
10. ↑  Lindroos, Jussi: JYPille harvinaista herkkua TPS:sta *yle.fi*.  26.1.2013. Jyväskylä:  Yleisradio Oy. Viitattu 22.12.2020.
11. ↑  Tilastot - Liiga *liiga.fi*.  26.1.2013. Jääkiekon SM-liiga Oy. Viitattu 27.1.2013.
12. ↑  Lindroos, Jussi: JYPille harvinaista herkkua TPS:sta *yle.fi*.  20.3.2013. Jyväskylä:  Yleisradio Oy. Viitattu 12.8.2020.
13. ↑  Tilastot - Liiga *liiga.fi*.  20.3.2013. Jääkiekon SM-liiga Oy. Viitattu 11.6.2013.
14. ↑  Harri Laurila JYPin valmennustiimiin *Jatkoaika.com*.  14.2.2013. Jatkoaika r.y. Viitattu 11.6.2013.
15. ↑  JYP voitti historiallisen European Trophyn mestaruuden *is.fi*.  23.12.2013. Sanoma Media Finland Oy. Viitattu 5.5.2014.
16. ↑  JYP käytti Virtasen ja nuorten lupausten optiot *Jatkoaika.com*.  21.11.2014. Jatkoaika r.y. Viitattu 21.11.2014.
17. ↑  Elite Prospects - JYP *eliteprospects.com*. Everysport Media Group AB. Viitattu 14.5.2019. (englanniksi)
18. ↑  Nenonen vahvistamaan Sport-hyökkäystä - "Poikkeuksellisen hyvä laukaus" *Jatkoaika.com*.  22.4.2016. Jatkoaika r.y. Viitattu 22.4.2016.
19. ↑  Elite Prospects - Sport *eliteprospects.com*. Everysport Media Group AB. Viitattu 14.5.2019. (englanniksi)
20. ↑  Sportin tehohyökkääjä sairastuvan puolelle *Jatkoaika.com*.  9.12.2016. Jatkoaika r.y. Viitattu 18.3.2017.
21. ↑  Markus Nenonen siirtyy Sportista Tapparaan *tappara.fi*.  4.2.2018. Tamhockey Oy. Viitattu 4.2.2018.
22. ↑  Nenonen, Cornet ja "köyhän miehen Zach Budish" HPK:n uusimmat hyökkääjähankinnat *Jatkoaika.com*.  27.4.2018. Jatkoaika r.y. Viitattu 27.4.2018.
23. ↑  Pelaajatilastot - HPK *liiga.fi*. Jääkiekon SM-liiga Oy. Viitattu 4.5.2019.
24. ↑  Tilastot *liiga.fi*. Jääkiekon SM-liiga Oy. Viitattu 14.5.2019.
25. ↑  Markus Nenonen ratkaisi mestaruuden HPK:lle! – Katso täältä ottelun kaikki maalit ja muut kohokohdat! *hameensanomat.fi*.  4.5.2019. Hämeen Sanomat Oy. Viitattu 4.5.2019.
26. ↑  Kärpät - HPK, 4.5.2019 *liiga.fi*.  4.5.2019. Jääkiekon SM-liiga Oy. Viitattu 14.5.2019.
27. ↑  HPK:n juhlakauden kapteeniksi Niklas Friman *hpk.fi*.  3.8.2019. HPK Liiga Oy. Viitattu 3.8.2019.
28. ↑  Luhtakallio, Toni: HPK solmi jatkosopimuksia hyökkäykseen ja valmennukseen − mestaruuden ratkaisseen Nenosen sopimuksessa pykälä ulkomaille siirtymisestä *Jatkoaika.com*.  20.11.2019. Jatkoaika r.y. Viitattu 20.11.2019.
29. ↑  Elite Prospects - HPK *eliteprospects.com*. Everysport Media Group AB. Viitattu 31.3.2020. (englanniksi)
30. ↑  Seppä, Lassi: HPK valitsi kapteenistonsa − Markus Nenoselle C-kirjain *Jatkoaika.com*.  12.8.2020. Jatkoaika r.y. Viitattu 12.8.2020.
31. ↑  HPK-kapteenille jatkosopimus 2021-2022 *hpk.fi*.  22.12.2020. HPK Liiga Oy. Viitattu 22.12.2020.
32. ↑  Seppä, Lassi: HPK solmi kolme jatkosopimusta ensi kaudeksi − Nenonen jatkaa pidempään *Jatkoaika.com*.  18.11.2021. Jatkoaika r.y. Viitattu 19.11.2021.
33. ↑  Elite Prospects - HPK *eliteprospects.com*. Everysport Media Group AB. Viitattu 21.4.2022. (englanniksi)
34. ↑  Juuso Hietanen on HPK:n kapteeni kaudella 2022-2023 *hpk.fi*.  12.8.2022. HPK Liiga Oy. Viitattu 14.8.2022.
35. ↑  Elite Prospects - HPK *eliteprospects.com*. Everysport Media Group AB. Viitattu 29.3.2023. (englanniksi)
36. ↑  Kookoo - HPK, 23.11.2022 *liiga.fi*.  23.11.2022. Jääkiekon SM-liiga Oy. Viitattu 23.11.2022.
37. ↑  Markus Nenosen pelaajasopimus on purettu *hpk.fi*.  30.1.2024. HPK Liiga Oy. Viitattu 31.1.2024.
38. ↑  Lumijärvi, Kasperi: SHL:n sarjajumbo IK Oskarshamn vahvistuu Markus Nenosella *Jatkoaika.com*.  31.1.2024. Jatkoaika r.y. Viitattu 31.1.2024.
39. ↑  Tilanne 8.5.2022
40. ↑  Hellanto, Riku: KHL:n tähtitrio Leijonien ykkösnyrkkinä – tässä Suomen ketjut Tshekki-otteluun *MTVuutiset.fi*.  16.12.2021. Telia Company AB. Viitattu 22.12.2021.
41. ↑  Lahtinen, Matias: Leijonat ärjyi Kanadan kumoon – Christian Heljanko torjui varmoin ottein maajoukkuedebyytissään *Jatkoaika.com*.  18.12.2021. Jatkoaika r.y. Viitattu 22.12.2021.
42. ↑  Uusitalo, Timo: Leijonien ryhmä tiivistyi, ensimmäiset kisapassit leimataan torstaina – Kaski, Saarijärvi ja Ojamäki ulos ryhmästä *yle.fi*.  8.2.2022. Yleisradio Oy. Viitattu 9.5.2022.


|  |  |  |
| --- | --- | --- |
| Edeltäjä:**Niklas Friman** | **Hämeenlinnan Pallokerhon kapteeni SM-liigassa**2020–2022 | Seuraaja:**Juuso Hietanen** |